Drie sussies sterf in botsing in HartenbosDrie jong sussies is Vrydag dood en hulle pa is ernstig beseer na ŉ botsing in Hartenbos in die Suid-Kaap. ŉ Woordvoerder van ER24, Vanessa Jackson, sê ŉ man en sy drie jong dogters, tussen die ouderdomme van sewe en elf, het in ŉ Opel Kadett gery toe ŉ Ford Focus teen hulle gebots het. Die drie sussies is uit die motor geslinger en twee van hulle is op slag dood. Die ander sussie en haar pa is op die toneel behandel voor hulle in ŉ ambulans gelaai is om na ŉ nabygeleë hospitaal vervoer te word. Die ander sussie het onderweg na die hospitaal aan haar beserings beswyk. Die pa het ernstige beserings opgedoen en is in ŉ stabiele toestand in die hospitaal. Die bestuurder van die Ford Focus is lig beseer en word en is ook na ŉ hospitaal geneem vir verdere behandeling. Die polisie ondersoek die saak.